A szegény halász sárfala

Élt egyszer egy szegény özvegyasszony, de nagy jómódban részesült, hát szeretett volna sokáig élni.

Egyszer csak a halál betoppantott hozzá.

– No, holnap elviszlek!

De a szegény asszony rimánkodott neki, hogy ne bántsa, majd holnap.

A halál meg is fogadta a szavát, elment – gon­dolta –, majd visszajön holnap.

A szegény asszony pedig kiírta a kapufélfára, hogy: majd holnap!

Elment a halál másnap, hát látja kiírva, hogy majd holnap. Akkor fogta a krétáját és utána írta: viszlek el!

Holnap szintén megy a halál, azt mondja az asszony­nak: – Készülj, mert itt van a holnap, és viszlek!

Azt feleli erre az asszony:

– Nézd meg a kapufélfát, mi van arra írva? Akkor gyere be, ha nem lesz ott, hogy majd holnap, mert azt te írtad.

Erre a halál megnézte az írást, csakugyan az állt ott, hogy majd holnap. De a halál nem nyugodott. Járt, járt még sok ideig. Egyszer megunta a mászkálást, és letörülte az írást, könyörtelenül az ajtóra ment.

* Eressz be asszony! Megyek érted!

Erre az asszony azt felelte, hogy:

– Nem engedlek biz én, nézd meg a kapufélfát, mi van arra írva!

Feleli a halál:

– Biz ott már nincs semmi, mert én letöröltem. Engedj be, mert ha nem, bebújok a kulcslyukon.

És úgy is tett.

Amíg a halál bújt befelé, az asszony hirtelen egy nagyszájú üveget tartott oda a kulcslyukhoz. Még meg sem gondolhatta a dolgot a halál, üvegben ta­lálta magát. Az asszony pedig gyorsan bedugta az üveg száját.

A halál végül rimánkodásra fogta, hogy engedje ki. Az asszony azt felelte:

* Hogy bocsátanálak már ki, talán azért, hogy rögtön elvigyél?

Fogta, kivitte a Tiszára a bedugott üveget, bele­dobta. Ott libegett a víz tetején. Persze, a halál nem volt nehéz, nem merült el az üveg. Ott egy szegény halász kifogta az üveget, és mindjárt hang hallatszott az üres üvegben. Az öreg halász szörnyen megijedt, hogy ő itt senkit nem lát, és mégis szólnak hozzá, hogy engedj ki.

Megint megszólalt az üvegből:

* Engedj ki!
* Mi vagy te, hogy az üvegben vagy, és enged­jelek ki?
* Én vagyok a halál!

Erre a vén halász még jobban megijedt, fogta az üveget, hogy visszahajítsa a vízbe.

A halál megszólalt:

– Ne dobj vissza, engedj ki! Téged nem bántalak.

Azt mondja erre a halász:

* Kiengedlek, de mondjad meg nekem, hogy med­dig nem bántasz?
* Addig nem bántalak, míg a te sárfalad össze nem omlik.

Erre az ember kibocsájtotta a halált. A halál szagos széllel kiugrott:

– Köszönöm, hogy kibocsájtottál! Élhetsz nyu­godtan, míg a sárfalad össze nem omlik, addig nem bántalak.

Erre a halász szinte megfiatalodott gondolata sze­rint, mert ő azt gondolta: „Míg az én sárfalam össze nem omlik, addig nem bántasz? Akkor én vigyázni fogok rá, hogy össze ne omoljon. Mindig vigyázni fogok rá, hogy még csak repedés se legyen rajta.”

Míg az ember ezen töprengett, a halálnak első útja az Öregasszonyhoz vezetett, aki őt bezárta az üvegbe. Azt mondja az asszonynak, mikor odaért:

* Azonnal készülj, mert elviszlek!

Az asszony megijedt:

* Ne bánts már, még legalább egypár napot hagyjál!

A halál hirtelen mérgében nyakon csapta, s azonnal meghalt.

* Így, kutya! Engem többet nem csapsz be!

A halász meg mindennap nézte a házat. Nincsen-e valami repedés vagy doblás a falon, vagy a tető nem csorog-e? Nehogy valami csepp karcolás is látszódjon a falon.

Közben telt az idő, a szegény halász fél karja meg­fájdult. Azon töprengett, hogy már csak jobban ne fájna, hogy meg tudná renoválni a sárfalat. De majd közben a lába is megfájdult. „Még már sánta is le­szek.” Lassan járni is alig tudott, karja is nagyon fájt, mind a kettő. Egyik szemére meg is vakult, a másikra is csak nagyon kicsit látott. Most már csak­ugyan azon töprengett, hogy „Már nemcsak menni, de még csinálni sem tudok semmit. De még látni se látok nagyon.” Azért mindig csak azt nézte, hogy a sár­fala nem omlik, nem roskad-e valahol. Közben a gyomra is elgyengült. Enni is alig tudott, de még mindig a falat nézte. Még könnyen beszélt, mert még a sárfal egészséges volt. Egyszer ahogy tanakodott magában, észrevétlenül hozzá is betoppant a halál. Persze, egy kissé megijedt, mert a halál ezt mondta neki:

* Készülj, mert roskad a sárfalad.

– Hogy mondhatsz már ilyet? Mielőtt még ide nem jöttél, akkor jöttem be vagy három perccel előtte. Körülnéztem, kívül, belül, semmi baja sincs a sárfalnak.

Azt mondja erre a halál:

– Hát ez nem a te sárfalad, a kezed és a lábad? Na és a tested? Ugye, már megsántultál, elnyomorod­tál? A karodat sem bírod. Szemedre megvakultál. Még a gyomrod is megfájdult, fogaid már nincsenek. Gyere, komám, most már velem.

El is vitte, azóta együtt halásznak.

magyar népmese

Az Élet hatalma

Egy napon az Élet vándorútra kelt a világon. Csak ment, mendegélt, míg egy emberhez nem ért. Annyira meg volt annak duzzadva az egész teste, hogy mozdulni is alig tudott.

* Ki vagy te? — kérdezte az ember.
* Én vagyok az Élet.
* Ha te vagy az Élet, akkor talán meg tudsz engem gyógyítani — mondta a beteg.
* Meggyógyítalak — felelte az Élet —, de tudom, hogy hama­rosan elfelejtesz engem és a betegségedet is.
* Hogy felejthetném el! — kiáltotta a férfi.
* Rendben. Hét év múlva újra eljövök. Akkor majd meglátjuk — válaszolta az Élet.

Megszórta a beteget az út porával. A férfi rögtön meggyógyult.

Az Élet tovább ment és találkozott egy leprással.

* Ki vagy te? — kérdezte a férfi.
* Én vagyok az Élet.
* Az Élet? Akkor igazán meggyógyíthatnál.

— Megtehetem — felelte az Élet —, de tudom, hogy hamarosan elfelejtesz engem és a betegségedet is.

* Hogyan felejthetném el! — sopánkodott a férfi.
* Rendben. Hét év múlva újra eljövök. Akkor majd meglátjuk — válaszolta az Élet.

Megszórta a beteget az út porával, és a férfi máris meggyógyult.

Megint útra kelt az Élet. Pár nap múlva elérkezett egy vakhoz.

* Ki vagy te? — kérdezte a vak.
* Az Élet.
* Ó, te vagy az Élet! — kiál­tott fel örömmel a vak. — Kérlek, add vissza szemem világát!
* Meg­teszem. De tudom, hogy hamarosan elfelejtesz engem és a betegségedet is.
* Biztos, hogy nem foglak elfelejteni — ígérte meg a vak.
* Jól van, hét év múlva újra eljövök, és akkor majd meglát­juk — mondta az Élet. Megszórta a vakot az út porával, és az máris újra látott.

Amikor eltelt a hét év, újra útra kelt az Élet. Átváltozott vakká és először ahhoz az emberhez ment vissza, akinek visszaadta a látását.

* Kérlek, hadd éjszakázzam nálad - kérte az Élet.
* Mi jut eszedbe? - rivallt rá az ember. — Hordd el magad! Már csak az hiányzik, hogy minden nyomorék itt telepedjen le!
* Látod — mondta az Élet —, hét évvel ezelőtt vak voltál. Akkor meggyógyítottalak. És megígérted, hogy sem a vakságodat, sem engem nem felejtesz el.

Ekkor az Élet felvett egy kevés port az útról, és a hálátlan em­berre szórta. Attól kezdve újra vak lett.

Az Élet ment tovább. Elérkezett ahhoz az emberhez, akit hét évvel ezelőtt kigyógyított a leprából. Az Élet leprássá változott és szállást kért.

* Tűnj innen! — kiáltott rá az ember —, még megfertőzöl en­gem is!
* Látod — mondta az Élet —, hét évvel ezelőtt kigyógyítottalak a leprából. Akkor megígérted, hogy nem felejtesz el sem engem, sem a betegségedet.

Majd vett egy kevés port az útról és az emberre szórta, aki abban a pillanatban újra leprás lett.

Végül az Élet olyan emberré változott, akinek mindene meg volt duz­zadva annyira, hogy mozdulni is alig tudott. Így kereste fel azt, akit hét évvel ezelőtt először meggyógyított.

— Éjszakázhatnék nálad? — kérdezte tőle.

— Szívesen látlak, gyere csak be — hívta beljebb az ember. — Ülj le, te szegény. Csinálok neked valami ennivalót. Nagyon is jól tudom, hogyan érzed magad. Valamikor az én tagjaim is így meg voltak dagadva. De pontosan hét évvel ezelőtt, amikor erre járt az Élet, meggyógyított. Azt mondta akkor, hogy hét év múlva újra eljön. Várj itt, amíg erre jön. Talán neked is tud segíteni.

— Én vagyok az Élet. Te vagy az egyetlen, aki sem engem, sem a betegségét nem felejtette el. Ezért egészséges maradsz mind­örökre.

Amikor elbúcsúzott a jó embertől, azt mondta még neki:

— Az élet mindig változik. A boldogságból sokszor boldogtalanság lesz. A szükség gazdagsággá alakul, és a szeretet átcsaphat gyű­löletbe. Ezt senkinek sem szabad elfelejtenie.

Afrikai népmese